b'\n_START_ARTICLE_\nGustavas Krupas\n_START_PARAGRAPH_\nGustavas Krupas (vok. Gustav Georg Friedrich Maria Krupp von Bohlen und Halbach, 1870 m. rugpj\xc5\xab\xc4\x8dio 7 d. Hagoje \xe2\x80\x93 1950 m. sausio 16 d. Zalcburge) \xe2\x80\x93 vokie\xc4\x8di\xc5\xb3 pramonininkas ir finansininkas, teistas Niurnbergo tribunole u\xc5\xbe finansin\xc4\x99 pagalb\xc4\x85 naci\xc5\xb3 re\xc5\xbeimui.\n_START_SECTION_\nBiografija\n_START_PARAGRAPH_\nGustavas von Bohlenas-Halbachas gim\xc4\x97 dvarininko ir diplomato \xc5\xa1eimoje. 1893 m. baig\xc4\x97 Heidelbergo universiteto teis\xc4\x97s fakultet\xc4\x85, dirbo Vokietijos diplomatin\xc4\x97se misijose Va\xc5\xa1ingtone, Pekine ir Vatikane._NEWLINE_1906 m. ved\xc4\x97 Bert\xc4\x85 Krupp. Kaizeriui Vilhelmui II-ajam leidus papild\xc4\x97 pavard\xc4\x99 ir \xc4\xaf\xc4\x97jo \xc4\xaf Krupp koncerno direktori\xc5\xb3 taryb\xc4\x85. Su \xc5\xbemona Berta i\xc5\xa1augino a\xc5\xa1tuonis vaikus._NEWLINE_Po Pirmojo pasaulinio karo beveik pus\xc4\x97 Krupp koncerno gamybini\xc5\xb3 paj\xc4\x97gum\xc5\xb3 buvo demontuota. G.Krupas prie\xc5\xa1inosi tam, d\xc4\x97l ko 1923 m. Pranc\xc5\xabzijos karo tribunolo nuteistas 15 met\xc5\xb3 kal\xc4\x97ti (kal\xc4\x97jime praleido 7 m\xc4\x97nesius). Per kit\xc4\x85 de\xc5\xa1imtmet\xc4\xaf gamyklos pertvarkytos \xc5\xbeem\xc4\x97s \xc5\xabkio, civilin\xc4\x97s pramon\xc4\x97s produkcijai gaminti, ta\xc4\x8diau slapta ma\xc5\xbeomis partijomis Olandijoje ir \xc5\xa0vedijoje gamino ir karin\xc4\x99 produkcij\xc4\x85. 1931\xe2\x80\x931933 m. G.Krupas buvo Vokietijos pramoninink\xc5\xb3 s\xc4\x85jungos (Reichsverband der Deutschen Industrie) prezidiumo pirmininkas._NEWLINE_Naci\xc5\xb3 jud\xc4\x97jimo prad\xc5\xbeioje buvo j\xc5\xb3 prie\xc5\xa1ininku, ta\xc4\x8diau po asmeninio susitikimo su A.Hitleriu 1933 m. vasario m\xc4\x97n. savo nuomon\xc4\x99 pakeit\xc4\x97 ir prad\xc4\x97jo finansi\xc5\xa1kai remti Vokietijos kariuomen\xc4\x97s perginklavimo program\xc4\x85. 1933 m. gegu\xc5\xbe\xc4\x97s m\xc4\x97n. paskirtas \xe2\x80\x9eAdolfo Hitlerio fondo\xe2\x80\x9c prezidentu._NEWLINE_Krupp koncerno gamyklose buvo pagaminta dauguma vermachte naudot\xc5\xb3 tank\xc5\xb3, artilerijos pab\xc5\xabkl\xc5\xb3 ir kitos karin\xc4\x97s technikos. Gamyklose dirbo vir\xc5\xa1 160 000 \xc5\xbemoni\xc5\xb3, tarp j\xc5\xb3 nema\xc5\xbeai karo ir koncentracijos stovykl\xc5\xb3 belaisvi\xc5\xb3._NEWLINE_G. Krupas vadovavo pramoninei imperijai iki 1943 m. Karo pabaigoje jo sveikata spar\xc4\x8diai blog\xc4\x97jo, jis apkurto, po infarkto nebegal\xc4\x97jo jud\xc4\x97ti, kalb\xc4\x97ti ir ra\xc5\xa1yti. Nepaisant to buvo \xc4\xaftrauktas \xc4\xaf Niurnbergo tribunolo teisiam\xc5\xb3j\xc5\xb3 u\xc5\xbe karo nusikaltimus tarp\xc4\x85, ta\xc4\x8diau d\xc4\x97l am\xc5\xbeiaus ir sveikatos b\xc5\xabkl\xc4\x97s nuo bausm\xc4\x97s atleistas._NEWLINE_Mir\xc4\x97 Bliunbacho pilyje (prie Zalcburgo) 1950 m.'